Frid Ingulstad

**Frid Ingulstad** (født 1935) er en norsk forfatter. 

## Forfatterskapet
Etter examen artium og sekretærlinje arbeidet hun som flyvertinne i Fred. Olsens Flyselskap. I 1957 var hun også ferdig utdannet som radiotelegrafist og arbeidet på Amerikanlinjens skip *Idefjord* og Wilhelmsens *Trianon*. Til sjøs skrev hun sin første roman. Siden fulgte historiske romaner, faktabøker, barnebøker og serieromaner. Hun har gitt ut over 260 bøker. I årene 2005-2010 var hun Norges mestselgende forfatter, med opplag rundt en million bøker i året. 

De fleste av utgivelsene hennes er serieromaner og pocketbøker. Før hun begynte som serieforfatter hadde hun en betydelig produksjon av historiske romaner, barnebøker og faktabøker for barn. Hennes mest kjente enkeltbok er "Munken", et manus som vant en konkurranse i Gyldendal forlag. 

På 1990-tallet begynte Frid Ingulstad å skrive serier. Den første romanserien *Kongsdøtrene* ble utgitt på Familievennen (senere Kagge forlag). Deretter skrev hun "Ildkorset" (12 titler) for Egmont Bøker Fredhøi, "Ingebjørg Olavsdatter" (45 titler) for N.W. Damm & Søn. I 2005 startet serien Sønnavind (Cappelen Damm). Den ble en umiddelbar suksess og handler om livet ved Akerselva og fabrikkarbeidernes kår på begynnelsen av 1900-tallet.

Ingulstad møter ofte sine lesere på ulike arrangementer og har flere ganger selv arrangert "Sønnavindvandring" langs Akerselva.

I 2015 utga hun en biografi om Betzy Kjelsberg, og skrev i forordet at interessen for denne norske foregangskvinnen ble vekket da hun gjorde research til bokserien om fabrikkarbeiderne ved Akerselven.I 2017 delte Riksmålsforbundet for første gang ut en egen ærespris. Den ble tildelt Frid Ingulstad for «et særdeles fortjent forfatterskap på fremragende riksmål». I 2018 ble hun tildelt Kongens fortjenstmedalje. 

## Debatt om opptakskrav til Den norske Forfatterforening
Våren 2007 fikk Ingulstad mye omtale i norske medier, etter at hun ble brukt som eksempel på Den norske Forfatterforenings selektive kriterier for opptak av nye medlemmer. Ingulstad hadde tidlig på 1990-tallet søkt om opptak to ganger tidlig uten å bli godkjent som medlem.  Søknadene ble sendt på et tidspunkt før hun ble kjent som serieforfatter. Selv presiserte hun flere ganger, blant annet i *[[Dagbladet]]* 24. januar 2007, at dette ikke var en sak hun selv hadde reist, og at hun ikke hadde til hensikt å søke opptak på nytt. Hun uttrykte likevel skepsis til måten opptaksreglene ble praktisert på. Saken skapte en omfattende debatt både i media og internt i Forfatterforeningen.

## Bibliografi (utvalg)
* *Når en stjerne faller*, roman (1990)
* *Månedøgn*, ungdomsbok (1990)
* *Stormfuglen. Om samlivet med en psykopat*, sakprosa (1990)
* *Den norske nissens forunderlige liv og historie*, eventyr (1991)
* *Munken*, roman (1991)
* *Sølvets forbannelse*, roman (1992)
* *Slapp a litt da, modern*, roman (1993)
* *Vikingene*, noveller (1993)
* *Det norske trollets forskrekkelige liv og historie*, eventyr (1993)
* *Det spøker på nissegården*, barnebok (1994)
* *Maggi og Magnus om bord på viking-skipet*, sakprosa (1995)
* *Nissen og den mystiske julegjesten*, barnebok (1995)
* *Fra kongshall til fangehull. Livet på Akershus slott*, sakprosa (1995)
* *Flammer i hvitt*, roman (1996)
* *Den magiske julegaven*, barnebok, Cappelen (1997)
* *Fra vikingtid til storbyliv. Glimt fra Oslos historie gjennom 1000 år*, sakprosa (1997)
* *Kongsdøtrene (7 bøker)*, roman, Cappelen Damm (1998)
* *Glimt av Oslos historie*, barnebok, Orion (1998)
* *Maggi og Magnus på vikingtokt*, barnebok, Orion (1998)
* *Nye eventyr*, barnebok, Orion (1998)
* *Elgen Elgar*, barnebok, S.F.G. (2000)
* *Magnus Viking*, barnebok, S.F.G. (2000)
* *Snurripopp møter en vodelitott*, barnebok, Epoke forlag (2005)
* *Ingebjørg Olavsdatter* (45 bøker), serieroman, Damm (2005)
* *Sønnavind* (124 bøker), serieroman, Cappelen Damm (2005–2024)
* *Flammer i hvitt*, roman, Cappelen Damm (2011)
* *Djeveløya*, serieroman, Cappelen Damm (2012)
* *Hjemkomsten*, serieroman, Cappelen Damm (2012)
* *En mors bekymring*, serieroman, Cappelen Damm (2012)
* *Valgets kval*, serieroman, Cappelen Damm (2012)
* *Betzy. Fortellingen om en norsk foregangskvinne*, sakprosa (biografi om Betzy Kjelsberg), Cappelen Damm (2015)

## Referanser


## Kilder
* Presentasjon av Frid Ingulstad i Forfatterkatalogen på Forfattersentrums nettsider

## Eksterne lenker
* Frid Ingulstads egen nettside
* Frid Ingulstad - Store norske leksikon
* Forlagets forfatterside
* Forlagets side om romanserien Sønnavind